Simpsonite lühisketšid

Simpsonite lühisketšid (The Simpsons shorts) on Matt Groeningu loodud animeeritud lühisketšid, mida näidati 1980. aastate lõpus telekanalil Fox "The Tracey Ullman Show'" varieteeprogrammi raames. Kokku läks 19. aprillist 1987 kuni 14. maini 1989 eetrisse 46 ühe-kaheminutilist lühisketši. 1985. aastal kolis briti koomikust näitleja Tracey Ullman Los Angelesse, kus ta abikaasa, produtsent Allan McKeown juba osaliselt töötas. Proovides sisse saada Ameerika televisiooni, kohtus ta produtsent James L. Brooksiga, kes oli äsja asutanud oma filmistuudio Gracie Films ja kellel oli leping Foxiga, mis pidi peatselt tegevust alustama. Nad jõudsid kiiresti järeldusele, et parim sari Ullmani jaoks oleks varieteeprogramm, kus ta saaks korraga nii näidelda, laulda ja tantsida. Sarja otsustati lisada ka vaheklippideks joonissegmendid. Brooksile jäi silma Groeningi koomiksisari "Life in Hell" (Elu põrgus), mille peategelased olid jänesed Binky, Sheba ja Bongo ning geipaar Jeff ja Akbar. Brooks pakkus Groeningile võimalust toota koomiksi põhjal lühisketše "Tracey Ullman Show" jaoks. Groening nõustus, kuid hiljem, kui ta avastas, et ta võib kaotada autoriõiguse, mõtles ta ümber ning Brooksi kontori ooteruumis joonistas ta kiiruga uue koomiksi - Simpsonite perekonna, pannes nendele nimed omaenda pereliikmete järgi – Homer ja Marge olid Groeningi vanemate nimed ning Lisa ja Maggie ta õdede nimed. Barti prototüübiks oli Groeningi vanem vend Mark, kuid teise nime all – Bart on ka anagramm sõnast brat (jõmpsikas). Groeningi joonistatud Simpsonite perekond oli suhteliselt algeline, kuna ta arvas ekslikult, et animaatorid teevad need puhtamaks, tegelikult nad ainult ajasid nende jälgi. Animeeris Klasky-Csupo stuudio, esimese hooaja animaatorid olid Wesley Archer, David Silverman ja Bill Kopp. Värvija oli Gyorgyi Peluce, kes otsustas Simpsonid teha kollaseks. Homeri ja Marge'i hääle sisselugejateks said Tracey Ullmani saate põhinäitlejad Dan Castellaneta ja Julie Kavner, laste häälte jaoks korraldati konkurss. Nancy Cartwright pidanuks algselt Lisa häält lindistama, kuid ta otsustas, et "ei taha olla igav keskmine laps, vaid kasvatamatu 10-aastane poiss" ("Nah, I don't want to be the boring middle child, I want to be a bratty 10-year old boy.") Ta jättis Brooksile ja Groeningile sügava mulje ning valitigi Barti hääle esitajaks. Lisa hääle esitajaks valiti 22-aastane Yeardley Smith. Häälte lindistamine oli suhteliselt primitiivne – Nancy Cartwright meenutas, et dialoogid lindistati kaasaskantava kassettmagnetofoniga ajutises stuudios Ullmani saate lava kohal. Sketše näidati Ullmani sarja esimese kolme hooaja jooksul. Esimene sketš "Good Night" jõudis eetrisse Ullmani sarja kolmandas episoodis 19. aprillil 1987. Esimese hooaja jooksul näidati korraga kokku 7 sketši. Sketšid olid jagatud 4 osaks, mida näidati enne ja peale reklaamipause. Teisel hooajal näidati kokku 22 sketši, igas jaos üks. Ka kolmandal hooajas sai näha igas jaos ühte sketši, nüüd näidati neid juba ühe terviku sketšina. Viimane, 46. sketš "TV Simpsons" jõudis eetrisse kolmanda hooaja 21. episoodis 14. mail 1989. Sketšid said kiiresti populaarseks, Brooks hakkas kavandama ise pooletunnise sarja loomist. Fox nõustus, ja 17. detsembril 1989 jõudiski eetrisse esimene täispikkuses Simpsonite jagu – "Simpsonite jõulud" ("Simpsons Roasting on an Open Fire"). Ka täispika sarjana said Simpsonid ruttu populaarseks. Ullman väitis, et tema varieteeprogramm oli Simpsonite edu kasvulava ja seega peaks ka tema saama osa sarja tulust, ning andis 1992. aastal asja kohtusse, soovides saada 2,5 miljonit dollarit Foxi 1992. aasta 50-miljonilisest tulust. Fox maksis talle Simpsonite litsentsitasu 58 000 dollarit ja miljonit tema saatesarja kolme ja poole hooaja eest. Kohus otsustas Foxi kasuks. 1990. aasta Marketing Evaluations, Inc. turu-uuring avastas, et enne täispikka Simpsonite sarja olid Simpsonitest teadlikud vaid 14 protsenti ameeriklastest, kuid novembriks 1990, kui eetrisse oli juba jõudnud Simpsonite teine hooaeg, oli protsent kasvanud 85%ni. Cartwright, Nancy (2000). My Life as a Ten Year Old Boy. ""Ullman to Fox: Eat My Shorts!"". Originaali arhiivikoopia seisuga 16. oktoober 2011. Vaadatud 23. juulil 2022. ""Ullman loses 'Simpsons' suit"". "Ullman Has a Cow Over 'Simpsons' : Lawsuit Alleges She Was Cut Out of Millions in Merchandising Profits".